सेंसेक्स 169 अंक चढ़कर 60,300 पर बंद, इसके 30 शेयरों में से 21 में तेजी
BSE NSE Sensex Today, Stock Market Latest Updates; आज बुधवार 26 अप्रैल को भारतीय शेयर बाजार की फ्लैट शुरुआत रही। सेंसेक्स 43 अंक फिसलकर 60,087 के स्तर पर खुला। निफ्टी भी 2 अंक गिरा है।
आज बुधवार 26 अप्रैल को भारतीय शेयर बाजार में तेजी देखने को मिली है। सेंसेक्स 169 अंक चढ़कर 60,300 के स्तर पर बंद हुआ। निफ्टी में भी 44 अंक की तेजी रही। ये 17,813 के स्तर पर बंद हुआ। सेंसेक्स के 30 शेयरों में से 21 में तेजी और 9 में गिरावट देखने को मिली है।
आज रियल्टी सेक्टर 1.36% चढ़कर बंद हुआ। उतार-चढ़ाव के बाद बैंक निफ्टी 0.35% मजबूत होकर बंद हुआ। ऑटो में 0.53% की तेजी रही। मेटल में 0.44% की बिकवाली रही।
मारुति का प्रॉफिट 43% बढ़ा
देश की सबसे बड़ी कार कंपनी मारुति सुजुकी ने मार्च 2023 को खत्म चौथी तिमाही (Q4FY23) का रिजल्ट घोषित किया। इस तिमाही में कंपनी का नेट प्रॉफिट साल-दर-साल 43% बढ़कर 2,624 करोड़ रुपए हो गया। पिछले साल की समान तिमाही में ये 1,839 करोड़ रुपए था।
बोर्ड ने वित्त वर्ष 2022-23 के लिए 90 रुपए प्रति शेयर के डिविडेंड को मंजूरी दी है। चौथी तिमाही में कंपनी का रेवेन्यू साल-दर-साल 20% बढ़कर 32,048 करोड़ रुपए रहा, जो पिछले साल 26,740 करोड़ रुपए था। मारुति के शेयर में आज 0.19% की तेजी रही ये 8,485 रुपए पर बंद हुआ।
मंगलवार को शेयर बाजार में रही थी तेजी
इससे पहले मंगलवार को भारतीय शेयर बाजार में बढ़त देखने को मिली थी। सेंसेक्स 74.61 अंक या 0.12% बढ़कर 60,130 के स्तर पर बंद हुआ था। निफ्टी भी 25.85 अंक या 0.15% चढ़ा था। ये 17,769.25 के स्तर पर बंद हुआ था। सेंसेक्स के 30 शेयरों में से 18 में तेजी और 12 में गिरावट रही थी।
